[Video] Agter die skerms van ‘Krotoa’Krotoa (Foto: Facebook) Die nuwe veeltalige Suid-Afrikaanse fliek Krotoa, geskryf deur Kaye Ann Williams en Margaret Goldsmid, word op 4 Augustus in Suid-Afrika uitgereik. Maroela Media deel nou eksklusief ŉ agter-die-skerms-kykie met die akteurs Armand Aucamp, Deon Lotz, Jacques Bessenger en Crystal-Donna Roberts wat in dié fliek te sien is. Krotoa, ŉ geskiedkundige drama, vertel die storie van ’n vurige 11-jarige Khoi-prinses wat van haar mense weggeskeur word om vir Jan van Riebeeck, die eerste goewerneur van die Kaapse kolonie en haar oom se handelsvennoot, te gaan werk. Sy word na die eerste fort, wat in 1652 deur die Verenigde Oos-Indiese Kompanjie opgerig is, geneem waar sy onder meer leer om die Nederlandse taal en kultuur goed te verstaan. Sy word ’n invloedryke tolk vir Van Riebeeck (Armand Aucamp) sowel as vir haar eie mense. Vasgevang tussen dié twee kulture probeer sy om dié twee wêrelde met mekaar te versoen. Aucamp vertel hy moes deeglik navorsing doen om die rol van Jan van Riebeeck te kan vertolk. “Ek was gefassineer oor hoe my persepsie oor hom verkeerd was. Hy was ŉ avonturier en ŉ man met baie respek vir die inheemse kulture en eintlik enige land. Hy was ŉ ambagsman gewees en hy het ŉ wonderlike storie om te vertel,” sê hy. Bessenger – wat die rol van Pieter van Meerhoff vertolk – sê hy kon veral vereenselwig met sy karakter. “Dit was moeilik om inligting oor Pieter van Meerhoff te kry – daar is nie baie oor hom geskryf nie. Daar is baie dele van die karakter waarmee ek vereenselwig en wat vir my sin maak. Dit sluit onder meer sy passie vir die natuur in. Hy is ook nie bang om lief te hê nie; liefde is nie vir hom ŉ probleem nie, en dit was vir my maklik om te vertolk.” Vir meer inligting besoek Krotoa se Facebook-blad. https://youtu.be/sxLeH-WsAc0